**Manuál pre úpravu dokumentu:**

**Stanovy družstva**

**Úvod**

Nasledujúci dokument vo svojej prvej časti popisuje význam stanov družstva a zároveň vysvetľuje niektoré možnosti jej nastavenia s ohľadom na úpravu vzájomných vzťahov a riadenia rodinného podniku.

Druhá časť dokumentu následne predstavuje návod na úpravu konkrétnych ustanovení textu vzorových stanov tak, aby si ju rodinný podnik mohol modifikovať podľa svojich potrieb.

**I. Zhrnutie dokumentu a vysvetlenie niektorých skutočností významných pre rodinné podnikanie**

Stanovy predstavujú základný právny dokument, ktorým sa zakladá družstvo.

Stanovy:

* Sú záväzné pre všetkých členov a sú nevyhnutné na zápis družstva do obchodného registra.
* Definujú základné identifikačné údaje a pomery družstva – obchodné meno, sídlo, predmet činnosti, členstvo a s tým spojené príspevky.
* Upravujú vnútorné pomery družstva – orgány, vzájomné vzťahy členov a orgánov, spôsob hospodárenia a rozdelenia zisku, spôsob konania za družstvo, pravidlá prevodu členských práv a povinností a pod.
* Umožňujú prispôsobiť fungovanie družstva konkrétnym potrebám podnikania, resp. činnosti.

Stanovy schvaľuje ustanovujúca schôdza družstva (ktorá taktiež určuje zapisované základné imanie a volí orgány družstva – predstavenstvo a kontrolnú komisiu). Jej priebeh sa osvedčuje notárskou zápisnicou a schválené stanovy družstva tvoria neoddeliteľnú prílohu tejto zápisnice a predstavujú záväzný dokument pre ďalšie fungovanie družstva.

Z hľadiska špecifických potrieb rodinného podnikania by stanovy mali upravovať najmä nasledovné otázky:

1. **Vymedzenie úloh a právomocí jednotlivých členov družstva zúčastnených na rodinnom podniku.**

Stanovy družstva upravujú postavenie jednotlivých osôb v družstve a ich možnosti ovplyvniť smerovanie a fungovanie družstva.

Člen družstva môže hlasovať na členskej schôdzi a rozhodovať o kľúčových otázkach (napr. voľba a odvolanie členov predstavenstva či kontrolnej komisie, schvaľovanie zmien stanov, rozhodovanie o zlúčení, splynutí alebo rozdelení družstva, o jeho zrušení a pod.).

Naopak, predstavenstvu patrí obchodné vedenie družstva, t. j. predstavenstvo (resp. jeho poverení členovia) realizuje objednávky, podpisuje zmluvy (obchodné či pracovné), nakladá s finančnými prostriedkami družstva, čo bežný člen družstva nemôže, ak k tomu nemá osobitné poverenie.

1. **Členstvo v družstve**

Družstvo musí mať najmenej päť členov (v prípade, že družstvo tvoria právnické osoby, tak tie stačia 2). Stanovy môžu určiť osobitné podmienky členstva, napríklad vyžadovanie pracovného vzťahu k družstvu. Ak stanovy neurčia inak, členstvo založené na pracovnom vzťahu vzniká dňom, ktorý bol dohodnutý ako deň vzniku pracovného pomeru, a zaniká dňom jeho ukončenia.

V rodinnom družstve členstvo často spája ekonomické, pracovné aj rodinné väzby. Odporúča sa, aby stanovy jasne definovali postavenie rodinných príslušníkov – napríklad rozlíšením členov aktívne zapojených do činnosti družstva od tých, ktorí sa podieľajú len na kontrole. Ustanovenie podmienky pracovného vzťahu môže podporiť angažovanosť členov a prispieť k tomu, aby sa na chode družstva podieľali predovšetkým tí rodinní príslušníci, ktorí k jeho činnosti reálne prispievajú. Súčasne je vhodné nastaviť pravidlá pre prijímanie ďalších rodinných členov, resp. pravidlá pre nástupníctvo.

1. **Naplnenie statusu rodinného podniku**

Úlohy a postavenie členov rodiny (viď bod č. 1 a 2) sú významné taktiež z hľadiska možnosti získania statusu rodinného podniku v zmysle zákona o sociálnej ekonomike a sociálnych podnikoch.

Družstvo, ktoré spĺňa definičné kritéria rodinného podniku a ktoré sa ako rodinný podnik zaregistruje, môže v budúcnosti čerpať špecifické výhody (napr. daňové úľavy). Všeobecne záväzné predpisy upravujúce tieto výhody aktuálne nie sú prijaté.

Aby sa družstvo mohlo zaregistrovať ako rodinný podnik, z hľadiska postavenia a počtu osôb musí spĺňať nasledovné kritériá:

* najmenej dvaja členovia spoločnej rodiny vykonávajú priamo alebo nepriamo väčšinu hlasovacích práv a najmenej jeden člen spoločnej rodiny je štatutárnym orgánom alebo členom štatutárneho orgánu alebo
* najmenej dvaja členovia spoločnej rodiny majú hospodársky prospech z podnikania družstva spolu viac ako 50 % zo zisku po zdanení.

Pre úplnosť uvádzame, že členmi spoločnej rodiny sú na účel rodinného podniku manželia, príbuzní v priamom rade (rodičia a deti), súrodenci, osoby navzájom príbuzné až do štvrtého stupňa a ich manželia.

Rodinný podnik musí ďalej spĺňať určité formálne požiadavky, ktoré sú zahrnuté vo vzorových stanovách a vysvetlené ďalej v tomto manuáli.

Pri prijímaní stanov by mal preto podnik zvážiť, či sa bude v budúcnosti uchádzať o získanie statusu registrovaného rodinného podniku, s ktorým môžu byť spojené určité výhody. Ak áno, už pri zakladaní družstva tomu môže byť prispôsobený text stanov.

1. **Podmienky vstupu nových členov**

Ak si má družstvo zachovať charakter rodinného podniku, stanovy by mali jasne upravovať podmienky prijatia nových členov – či už ide o ďalších rodinných príslušníkov alebo 3. osoby.

Odporúča sa, aby o prijatí nového člena alebo o prevode členských práv a povinností rozhodoval určený orgán družstva, napríklad členská schôdza. Takto nastavené pravidlo pomáha predchádzať tomu, aby sa členom družstva stala osoba, s ktorou ostatní – najmä rodinní príslušníci – nesúhlasia. Stanovy môžu zároveň presne určiť situácie, v ktorých príslušný orgán nemôže svoj súhlas odmietnuť, čím sa zvyšuje právna istota aj pri prípadných zmenách v zložení orgánov družstva.

Ak by stanovy takéto pravidlá neobsahovali, členom družstva by sa mohla stať akákoľvek osoba spĺňajúca zákonné podmienky, čo by mohlo viesť k oslabeniu rodinného charakteru podniku a taktiež strate statusu rodinného podniku.

1. **Dedenie členských práv a povinností**

Zákon stanovuje, že členstvo fyzickej osoby zaniká smrťou, avšak stanovy družstva môžu upraviť podmienky dedenia členských práv a povinností.

Ak si má družstvo zachovať povahu rodinného podniku, do ktorého nemôžu vstupovať osoby mimo rodinného okruhu, stanovy môžu určiť, že dedič členských práv a povinností získa členstvo automaticky len za určitých podmienok, alebo že súhlas predstavenstva sa nevyžaduje pre určité kategórie dedičov.

Napríklad stanovy môžu upraviť, že predstavenstvo má právo rozhodnúť o nadobudnutí členstva dedičmi, alebo že niektorí dediči (napr. príbuzní v priamom rade) získajú členstvo automaticky bez potreby súhlasu predstavenstva.

Takýmto spôsobom je možné zabezpečiť, aby do družstva nevstupovali osoby mimo pôvodného rodinného okruhu a aby sa zachovala kontinuita členstva a prevádzky podniku.

Otázka dedenia členstva predstavuje významnú okolnosť, ktorú je vhodné zohľadniť pri tvorbe stanov družstva, najmä ak ide o rodinné podnikanie.

1. **Rozhodovanie o kľúčových otázkach družstva**

Najvyšším orgánom družstva je členská schôdza, t. j. zasadnutie všetkých členov družstva.

Aby bola členská schôdza uznášaniaschopná (t. j. aby vôbec mohla zasadnúť a prijímať rozhodnutia), musí byť prítomná nadpolovičná väčšina všetkých členov družstva, pokiaľ stanovy neurčujú vyšší počet. Na prijatie rozhodnutí sa vyžaduje nadpolovičná väčšina hlasov prítomných členov, ak zákon alebo stanovy neurčujú vyšší počet hlasov.

Stanovy môžu zákonné pomery sprísniť (nie však zmierniť). Môžu napríklad určiť, že na prijatie rozhodnutia vo všetkých alebo v určitých otázkach je potrebný súhlas všetkých prítomných členov alebo dokonca všetkých členov družstva (jednomyseľnosť). Takéto nastavenie môže byť vhodné najmä v prípade rodinných alebo menších družstiev, kde sa kladie dôraz na úplnú dohodu všetkých členov.

Pri hlasovaní má každý člen jeden hlas, pokiaľ stanovy neurčia inak. Stanovy môžu umožniť zastupovanie člena na členskej schôdzi iným členom družstva na základe plnomocenstva.

Členská schôdza má zákonom vymedzenú pôsobnosť. V stanovách je však možné určiť, že do svojej pôsobnosti zveruje aj ďalšie oblasti, napr. voľbu predsedu a podpredsedu predstavenstva (bližšie viď bod 7.). Z hľadiska rodinného podnikania je vhodné, aby celá širšia rodina mala možnosť zvoliť osobu spomedzi seba, ktorá bude prijímať rozhodnutia v mene rodinného družstva.

1. **Konanie v mene družstva**

Stanovy družstva môžu určiť, že predseda alebo iný člen predstavenstva koná v mene družstva samostatne, alebo že je potrebné spoločné konanie dvoch či viacerých členov predstavenstva.

Ak predseda alebo iný poverený člen predstavenstva koná samostatne, môže vykonávať a podpisovať právne úkony bez súhlasu ostatných členov. Tento model prináša vysokú flexibilitu a rýchle rozhodovanie, no zároveň môže zvýšiť riziko jednostranných krokov bez dodatočnej kontroly. Spoločné konanie viacerých členov predstavenstva poskytuje väčšiu mieru vnútorného dohľadu, keďže na platnosť významných úkonov je potrebný súhlas viacerých osôb, čo znižuje riziko, ale môže spomaliť operatívne riešenie vecí.

Podľa zákona si predsedu a podpredsedu volí samotné predstavenstvo, ak stanovy neurčujú inak. Stanovy môžu túto právomoc presunúť na členskú schôdzu, čo otvára možnosť, aby o kľúčových lídroch rozhodovali všetci členovia družstva. V rodinnom družstve môže byť voľba predsedu a podpredsedu členskou schôdzou účinným spôsobom, ako zabezpečiť, že vedenie bude reprezentovať záujmy celej širšej rodiny. Takto zvolený predseda má silnejší mandát a jeho rozhodnutia sú vnímané ako prejav spoločnej vôle. Naopak, ak voľbu vykonáva predstavenstvo, zvyšuje sa operatívnosť riadenia a flexibilita.

1. **Malé družstvá s počtom členov do 50**

V družstvách s počtom členov neprevyšujúcim 50 môžu stanovy určiť, že pôsobnosť predstavenstva a kontrolnej komisie vykonáva priamo členská schôdza. V takom prípade sa štatutárnym orgánom družstva stáva predseda družstva, ktorý koná navonok a zastupuje družstvo vo všetkých veciach. Tento model zjednodušuje organizačnú štruktúru, odstraňuje potrebu obsadzovať kolektívne orgány a posilňuje pocit spoločného vlastníctva a zodpovednosti. Keďže je nepravdepodobné, že by rodinné družstvo presiahlo hranicu 50 členov, vo väčšine prípadov sa odporúča tento model priamo zakotviť do stanov. Avšak ak rodina preferuje rozdelenie úloh medzi jednotlivé osoby, je možné zachovať aj klasický model s voľbou kolektívnych orgánov.

Pre rodinné družstvá môže byť takáto úprava výhodná, pretože rozhodovacia právomoc zostáva v rukách všetkých členov rodiny, ktorí tvoria členskú schôdzu. Zvolený predseda je priamo zodpovedný širšej rodine a jeho mandát je založený na dôvere všetkých členov. Tento model podporuje transparentnosť, posilňuje pocit spoluzodpovednosti a zároveň umožňuje rýchlejšie dosiahnuť konsenzus pri rozhodovaní, keďže všetky kľúčové otázky sa riešia na spoločnej úrovni bez medzičlánkov.

1. **Zákaz konkurencie**

V rodinných družstvách môže vzniknúť riziko, že niektorý člen alebo osoba zapojená do vedenia družstva sa osamostatní a začne ponúkať rovnaké výrobky alebo služby, čím priamo skomplikuje fungovanie spoločného podnikania.

Obchodný zákonník síce zakazuje členom predstavenstva, kontrolnej komisie, prokuristom a aj riaditeľovi byť podnikateľmi alebo pôsobiť v orgánoch právnických osôb s obdobným predmetom činnosti, no tento zákaz sa automaticky nevzťahuje na bežných členov družstva. Stanovy družstva môžu rozšíriť zákaz konkurencie aj na ostatných členov, najmä ak ide o rodinný podnik, kde je dôležité zachovať spoločné know-how, zákaznícke vzťahy a dobré meno. Takéto ustanovenie môže pomôcť predísť situáciám, keď jednotlivci využijú rodinné väzby a informácie získané v družstve na vlastný prospech na úkor spoločného podnikania.

1. **Rozdelenie zisku a úhrad strát**

Zákon ponecháva možnosť úpravy rozdelenia zisku v stanovách. Tie môžu obsahovať len všeobecné ustanovenie, že o rozdelení zisku rozhoduje členská schôdza, alebo môžu presne stanoviť konkrétne pravidlá a podiely.

Najčastejšie sa využíva rozdelenie podľa výšky splateného členského vkladu, čo je jednoduché a transparentné riešenie, avšak nezohľadňuje osobný prínos práce. Alternatívou je rovnaký podiel pre každého člena bez ohľadu na výšku vkladu, čo posilňuje rovnosť ale môže demotivovať tých, ktorí prispeli viac kapitálovo alebo pracovným úsilím. Kompromisom je kombinovaný model, pri ktorom sa časť zisku rozdeľuje podľa výšky vkladu a časť podľa odpracovaných hodín alebo iného ukazovateľa prínosu. Pre rodinné družstvá býva tento model často najvhodnejší, keďže zohľadňuje rozdielne formy zapojenia členov rodiny – napríklad situácie, keď niektorí poskytli kapitál a iní sa zapájajú najmä svojou prácou. Správne nastavenie pravidiel rozdelenia zisku môže prispieť k dlhodobej stabilite rodinného podnikania a predísť sporom medzi príbuznými.

Členovia družstva neručia za záväzky družstva svojím osobným majetkom. To znamená, že strata družstva nie je priamou finančnou povinnosťou členov. Stratu družstva je povinné uhradiť družstvo zo svojich fondov alebo z iných zdrojov.

**II. Odporúčania k úpravám konkrétnych ustanovení vzorových stanov**

**Čl. I. ods. 1.1 – Obchodné meno**

Doplňte obchodné meno družstva. Obchodné meno družstva musí obsahovať označenie „družstvo“ a nesmie byť rovnaké a ani zameniteľné s tými, ktoré už sú zaregistrované a dohľadateľné na stránkach [www.orsr.sk](http://www.orsr.sk).

**Čl. I. ods. 1.2 – Sídlo**

Doplňte adresu sídla, t. j. ulicu, číslo popisné a orientačné, PSČ a mesto.

**Čl. I. ods. 1.3 – Trvanie družstva**

Doplňte, či je družstvo založená na dobu určitú alebo neurčitú. Obvykle sa zakladá na dobu neurčitú. Ak sa bude družstvo zakladať na dobu určitú, je potrebné ju uviesť v stanovách.

**Čl. II. ods. 2.1 – Predmet podnikania (činnosti)**

Družstvo môže byť založené za účelom podnikania alebo zabezpečovania hospodárskych, sociálnych alebo iných potrieb svojich členov. Doplňte jednotlivé predmety podnikania a/alebo činnosti.

Pre podnikateľské činnosti môžete vyberať z nasledovných zoznamov:

Voľné živnosti: https://www.minv.sk/?volne-zivnosti-1

Remeselné živnosti: https://www.minv.sk/?remeselne-zivnosti-1

Viazané živnosti: https://www.minv.sk/?viazane-zivnosti

V prípade, že stanovy obsahujú remeselné či viazané živnosti, ich získanie je podmienené tým, že družstvo má zodpovedného zástupcu (člena, štatutára alebo zamestnanca v trvalom pracovnom pomere), ktorý disponuje dokladom o vzdelaní a praxi v určitom odbore. Zaradenie takýchto živností do stanov je teda závislé na mnohých okolnostiach, ktoré nie je možné popísať vopred.

Iné predmety činnosti, ktoré nie sú živnosťami, napr. prevádzka zdravotníckeho zariadenia, obchodovanie s elektrinou a pod., sa dokladajú osobitnými povoleniami, ktoré subjekt získava obvykle počas svojej existencie. Ich doplnenie je preto otázkou budúcich zmien, nie vytvárania stanov.

**Čl. IV. ods. 3.4 – Vznik členstva (Prihláška)**

Vyberte orgán družstva (členská schôdza alebo predstavenstvo), ktorý bude rozhodovať o prijatí člena na základe písomnej prihlášky.

**Čl. IV. ods. 3.5 – Vznik členstva (Prevod)**

Uveďte, medzi ktorými osobami je možné prevádzať členské práva a povinnosti (iný člen družstva, iná osoba) a môžete určiť, v ktorých prípadoch prevod podlieha súhlasu predstavenstva a v ktorých prípadoch sa súhlas nevyžaduje.

Príklady alternatív (na doplnenie do textu stanov):

1. Každý prevod podlieha súhlasu predstavenstva.
2. Prevod podlieha súhlasu predstavenstva, s výnimkou prevodu medzi príbuznými v priamom rade.
3. Prevod na inú osobu podlieha súhlasu predstavenstva; prevod medzi členmi družstva je možný bez súhlasu predstavenstva.
4. Prevod na člena družstva podlieha súhlasu predstavenstva; prevod na inú osobu je možný bez súhlasu predstavenstva
5. Súhlas predstavenstva sa nevyžaduje pri žiadnom prevode.

**Čl. IV. ods. 4.3 – Zánik členstva (Vystúpenie)**

Doplňte počet mesiacov, po uplynutí ktorých zaniká členstvo. Lehota môže byť najviac 6 mesiacov odo dňa, keď člen písomne oznámil vystúpenie predstavenstvu družstva.

**Čl. IV. ods. 4.4 – Zánik členstva (Vylúčenie)**

O vylúčení môže rozhodovať aj iný orgán – je možné v stanovách upraviť. Vo vzorových stanovách je uvedené predstavenstvo, ale môže to byť aj členská schôdza. Stanovy môžu obsahovať aj ďalšie konkrétne dôvody pre vylúčenie.

Ak sa rozhodnete, že o výstrahe a vylúčení bude rozhodovať členská schôdza, je treba odstrániť v čl. XI., bode 11.4 písm. f).

**Čl. IV. ods. 4.5 – Zánik členstva (Prevod)**

Viď pokyn k čl. III. ods. 3.5 – Vznik členstva (Prevod)

**Čl. IV. ods. 4.6 – Zánik členstva (Dedenie)**

Bližšie viď informácie v prvej časti v bode 5. Problematiku dedenia je vhodné upraviť v stanovách podrobne. Vzorové stanovy obsahujú úpravu, pri ktorej dedenie v priamej línii je možné bez súhlasu a ostatné nadobudnutia práv a povinností dedením podliehajú súhlasu predstavenstva.

**Čl. V. – Vyporiadanie pri zániku členstva**

Vzorové stanovy obsahujú zákonnú úpravu. Stanovy môžu postup uvedený v ods. 5.2 až 5.5 upraviť odlišne.

**Čl. VIII. ods. 8.1 – Základný členský vklad**

Doplňte výšku základného členského vkladu, ktorá sa uvádza ako konkrétna suma v eurách aj slovom.

Stanovy môžu upraviť, či každý člen platí rovnaký základný vklad, alebo či je jeho výška rozdielna pre jednotlivých členov. Je možné rozlišovať výšku vkladu podľa typu člena, napríklad pre fyzické a právnické osoby.

Stanovy môžu určiť aj tzv. vstupný vklad, ktorý predstavuje stanovenú časť základného členského vkladu.

**Čl. VIII. ods. 8.5 – Základné imanie družstva**

Doplňte výšku základného imania družstva zapisovaného do obchodného registra. Zapisované základné imanie musí byť najmenej 1 250 Eur.

**Čl. IX. ods. 9.3 – Funkčné obdobie**

Doplňte údaj o funkčnom období členov orgánov družstva. Funkčné obdobie nesmie presiahnuť 5 rokov. Stanovy môžu určiť rozdielne funkčné obdobia pre jednotlivé orgány družstva.

Alternatíva:

Funkčné obdobie členov predstavenstva družstva je **[ DOPLNIŤ ]** rokov.

Funkčné obdobie členov kontrolnej komisie družstva je **[ DOPLNIŤ ]** rokov.

**Čl. IX. ods. 9.4 – Opätovná voľba členov orgánov**

V stanovách je možné určiť pravidlá opätovného zvolenia členov orgánov. Ak nechcete umožniť opätovnú voľbu, upravte príslušné ustanovenie.

Alternatívy:

1. Členovia orgánov družstva nemôžu byť volení opätovne.
2. Členovia orgánov družstva môžu byť volení opätovne s odstupom minimálne **[ DOPLNIŤ]**. Toto neplatí, ak bude člen volený do iného orgánu družstva.

**Čl. IX. ods. 9.6 – Odstúpenie členov orgánov**

V stanovách je možné určiť, ktorý orgán družstva prerokúva odstúpenie člena z funkcie – či orgán, ktorý člena do funkcie zvolil, alebo iný orgán (napr. členská schôdza). Vyberte orgán z vyznačených možností (v oboch riadkoch ten rovnaký).

**Čl. X. ods. 10.2 – Konanie členskej schôdze**

Frekvenciu stretávania je možné v stanovách upraviť, avšak členská schôdza sa musí schádzať najmenej raz ročne.

**Čl. X. ods. 10.4 – Pôsobnosť členskej schôdze**

Rozsah pôsobnosti je možné rozšíriť, bližšie vysvetlenie viď prvá časť tohto manuálu.

**Čl. X. ods. 10.9 – Splnomocnenie na členskej schôdzi**

Uveďte, či sa zastupovanie členov na základe plnomocenstva povoľuje alebo zakazuje. Ak sa povoľuje, je možné stanoviť podmienky, napr. písomnú formu, úradné overenie. Ustanovenie je možné úplne vypustiť, ak zastupovanie nechcete umožniť.

**Čl. XI. ods. 11.3 – Počet členov predstavenstva**

Doplňte požadovaný celkový počet členov, počet podpredsedov a počet ostatných členov. Zákon nestanovuje minimálny počet, ale z dôvodu zastupiteľnosti sú odporúčaní aspoň 3.

**Čl. XI. ods. 11.7 – Voľba predsedu a podpredsedu predstavenstva**

Ak sa rozhodnete, že voľba predsedu a podpredsedu bude patriť do pôsobnosti členskej schôdze, nahraďte vyznačenú vetu týmto znením:

Predsedu a podpredsedu (podpredsedov) predstavenstva volí členská schôdza.

**Čl. XII. ods. 12.2 – Počet členov kontrolnej komisie**

Doplňte požadovaný počet členov. Kontrolná komisia musí mať najmenej 3 členov.

**Čl. XII. ods. 12.5 – Voľba predsedu a podpredsedu kontrolnej komisie**

Ak sa rozhodnete, že voľba predsedu a podpredsedu bude patriť do pôsobnosti členskej schôdze, nahraďte vyznačenú vetu týmto znením:

Predsedu a podpredsedu (podpredsedov) kontrolnej komisie volí členská schôdza.

**Čl. XIV. ods. 14.2 a 14.3 – Zákaz konkurencie**

Uveďte, či zákaz konkurencie dopadá aj na členov družstva, ktorí nie sú členmi orgánov. Ak nie, ods. 14.2 a 14.3 môžete zo stanov odstrániť.

Bližšie vysvetlenie viď prvá časť tohto manuálu.

**Čl. XV. ods. 15.5 – Rozdelenie zisku medzi členov**

Bližšie vysvetlenie viď prvá časť tohto manuálu. Vo vzorových stanovách je upravená alternatíva vyplatenia zisku podľa pomerov splatených vkladov.

**Čl. XVIII. – Rodinný podnik**

V prípade, že družstvo má záujem stať sa registrovaným rodinným podnikom, jeho stanovy musia byť upravené v súlade so zákonom o sociálnej ekonomike a sociálnych podnikoch a o zmene a doplnení niektorých zákonov, v znení neskorších predpisov. V takom prípade stačí ustanovenia čl. XVIII. v stanovách ponechať.

Ak družstvo nebude usilovať o registráciu rodinného podniku, článok XVIII. je možné úplne odstrániť.

V súčasnosti zákon registrovaným rodinným podnikom bohužiaľ nepriznáva osobitné výhody. Zachovanie vyššie uvedených ustanovení je preto významné skôr z toho dôvodu, že ak budú rodinným firmám určité benefity priznávané v budúcnosti, zmena zakladateľských dokumentov družstva už nebude nutná (v opačnom prípade by družstvo muselo takúto zmenu zaistiť), čo by pre družstvo nemuselo byť hospodárne.

I keď by družstvo nebolo registrované ako rodinný podnik, stále by pre neho boli relevantné ostatné otázky týkajúce sa napr. transferu majetku či dedenia tak, ako je uvedené vyššie v tomto manuáli.